Fizetnie kellett a vizsgálatért a kórházban | szoljon.hu | Közélet | Jász-Nagykun-Szolnok megyei hírek
Fizetnie kellett a vizsgálatért a kórházban
2014. augusztus 22. 12:27
Egyik jászsági olvasónk a hatvani kórházban szembesült azzal, hogy az elvégzett vizsgálat után fizetnie kellett az egészségügyi intézmény számára. Mint kiderült, a lényegében vizitdíjként megjelenő térítési díjat intézményi hatáskörben vezették be, a kötelező ellátási területen kívülről érkező betegek számára, az kórház adminisztrációs költségeinek kompenzálására.
A felugró ablakban beírhatod véleményedet is, és ha épp nem vagy bejelentkezve, egyben azt is megteheted. Jászsági olvasónk jelezte, hogy háziorvosi beutalással a hatvani kórház rendelőintézetében vizsgálták meg panaszát, majd a vizsgálatot követően ezer forintos térítési díjat kellett fizetnie. A betegnél volt pénz, tehát a díj kifizetése nem jelentett problémát, ugyanakkor nem volt információja arról, hogy a vizsgálat térítésköteles. Szóvá is tette mindezt a helyszínen, de az egészségügyi dolgozók csak arra hivatkoztak, hogy augusztus 1-től változtak a szabályok. Arról, hogy milyen szabályok változtak, és hogy miért nem tájékoztatják megfelelő módon az érintetteket erről, már nem tudott meg többet.
Megkérdeztük az eset kapcsán a hatvani Albert Schweitzer Kórház – Rendelőintézet vezetőjét, dr. Stankovics Éva főigazgatót. Az intézmény vezetője válaszában arról tájékoztatott, hogy „a magyar egészségügyi ellátórendszer területi ellátási kötelezettség alapján működik, mely azt jelenti, hogy minden egészségügyi intézmény működési engedélyében meghatározzák, mely települések lakosai tartoznak egy adott intézményhez egészségügyi ellátás szempontjából”. Az igazgató szerint azok az állampolgárok, akik ezen a kötelező ellátási területen kívül rendelkeznek lakóhellyel elsősorban az illetékes egészségügyi intézményben kellene, hogy igénybe vegyék az egészségügyi ellátást, illetve a háziorvosoknak az általuk jól ismert betegutak és területi ellátási kötelezettség alapján kellene a beutalót kiadni.
A főigazgató hozzátette, hogy a betegnek joga, hogy ne a területileg illetékes kórházat válassza, ebben az esetben a háziorvosnak fel kell vennie a kapcsolatot az érintett egészségügyi intézménnyel. Kiemelte, hogy ebben az esetben a fogadó intézménynek – az illetékességi területen kívülről érkező beteg ellátásakor – plusz kiadása keletkezik. Kérdéseink megválaszolására rátérve elmondta, hogy a hatvani kórház esetében ezen plusz költségek olyan mértékűvé váltak, amit már nem tudnak kigazdálkodni a működésre kapott finanszírozásukból.– Mivel ez a többletkiadás elsősorban adminisztrációs jellegű költségekből tevődik össze – fogalmazott dr. Stankovics Éva –, így 2014. augusztus 1-től úgy döntött a kórház vezetése, hogy ezen, egyéb úton meg nem térülő kiadások fedezetéül egy egyszeri adminisztrációs díjat vezet be, amelyet a betegnek kell megfizetnie. Ezt kizárólag az ellátási területen kívül lakó betegeknek kell fizetni.”
A vezető tájékoztatott arról, hogy egészségügyi intézményük ellátási területéről, a kórházba- és szakrendelőbe érkező valamennyi beteg az ajtókra kifüggesztett táblákról, illetve előzetesen a kórház honlapján tájékozódhat. A vizsgálat megkezdése előtt pedig kollegáiknak tájékoztatni kell a pácienst arról a tényről, hogy nem a kórház ellátási területéhez tartozik és emiatt adminisztrációs díjat kell fizetnie, amit egy megállapodás aláírásával kell nyugtáznia mind a betegnek, mind a kórháznak. A páciensek pedig a térítési díjak mértékéről szintén a honlapon tájékozódhatnak. Az igazgató érdeklődésünkre hozzátette azt is, hogy a betegnek sem a beutalón szereplő, sem a továbbiakban elrendelt vizsgálatokért és az esetlegesen felmerülő kezelésért, műtétért nem kell fizetnie.Az eset kapcsán felkerestük a jászberényi Szent Erzsébet Kórházat, ahol dr. Csiki Zoltán főigazgató elmondta, a berényi intézménybe más ellátási körzetből beutaltaktól nem kérnek térítési díjat, illetve nem is tervezik annak bevezetését. Azt szorgalmazzák, hogy a páciensek a területi ellátási kötelezettség alapján hozzájuk tartozó egészségügyi intézménybe érkeznének vizsgálatokra és gyógykezelésre. Ezek is érdekelhetik
Nincs farsang a Jászságban a hagyományos pampuska nélkül
Kedvezett az időjárás a mentési gyakorlatnak
Szerencsehozó balszerencse